Artiști precum Mariza, Godsmack, Goran Bregović, André Rieu, John McLaughlin, Lenny Kravitz, Tom Jones, Whitesnake, Slayer, Bon Jovi, Dream Theater, Metallica și Status Quo revin, în 2019, în concert în România. Pe de altă parte, David Duchovny, Disturbed, Ed Sheeran, Florence + The Machine și The Cure vor cânta pentru prima dată în țara noastră, relatează News.ro.

Michale Graves, solist al trupei Misfits în perioada 1995 - 2000, va cânta în clubul Quantic din București pe 9 ianuarie. Și-a început cariera solo în 2005 și colaborează cu Marky Ramone. În deschidere va cânta grupul german The Crimson Ghosts. Biletele sunt disponibile în rețeaua iabilet.ro, la prețul de 40 de lei. În ziua concertului, ele vor costa 50 de lei.

Actorul David Duchovny, cunoscut din serialele „X Files” și „Californication”, va concerta pe 10 februarie 2019 la Sala Palatului din București. Concertul va face parte din turneul „Every Third Thought”, prin care americanul își va promova cel de-al doilea album, apărut în 2018. Biletele pentru concertul de la București pot fi cumpărate din rețeaua iabilet.ro, la mai multe categorii de preț: 90, 120, 150, 250 și 350 de lei.

Cântărețul britanic indie pop Tom Odell va cânta pe 16 februarie 2019, la Arenele Romane din București, în cort încălzit. Evenimentul este prilejuit de lansarea, în luna octombrie 2018, a celui de-al treilea album de studio al său, „Jubilee Road". Biletele pentru acest concert pot fi cumpărate din rețeaua iabilet.ro, iar prețul lor variază în funcție de categorie: 99 (acces general) și 159 de lei (golden circle). În ziua concertului, ele vor costa 130 și 200 de lei.

Trupa Alternosfera va lansa, pe 22 februarie, cel de-al șaselea album de studio – „Lucis și Fântânile” – care va marca 20 de ani de la înființarea grupului. Lansarea albumului este marcată printr-un concert care va avea loc la Arenele Romane, în cort încălzit. Biletele pot fi cumpărate din rețeaua iabilet.ro, la prețurile de 90 și 125 de lei, urmând ca în ziua concertului să coste 100 și 140 de lei.

Cântăreața portugheză de fado Mariza va concerta la Sala Palatului din Bucuresti, pe 6 martie, pentru a își va promova cel mai nou album, al optulea, care a fost lansat în 2018. Biletele pot fi cumpărate de pe ticketstore.ro și au prețuri cuprinse între 99 și 349 de lei.

Trupa americană Godsmack va susține două concerte la București – pe 31 martie și 1 aprilie –, ele fiind parte din turneul pentru promovarea celui de-al șaptelea album, „When Legends Rise”. Primul dintre show-urile de la București este sold out, iar pentru cel de-al doilea mai sunt disponibile aproximativ 50 de bilete, pe iabilet.ro, la prețurile de 145 și 185 de lei.

Goran Bregović va concerta pe 2 aprilie, la Sala Palatului din București, alături de o orchestră simfonică formată din 42 de instrumentiști și de un cor. Biletele pentru concert pot fi cumpărate din rețeaua iabilet.ro și au prețuri cuprinse între 99 și 320 de lei, în funcție de locul ocupat și de perioada în care acestea sunt achiziționate.

Violonistul olandez André Rieu va susține, între 4 și 7 aprilie, patru spectacole pe BT Arena din Cluj-Napoca. Concertul din 6 aprilie este sold out, iar pentru celelalte trei mai sunt disponibile bilete la prețuri cuprinse între 380 și 680 de lei.

Musicalul „We Will Rock You" va fi prezentat pe 10 aprilie, la Sala Palatului din București, în regia și coregrafia lui Răzvan Mazilu. Spectacolul, creat de trupa Queen și scris de Ben Elton, este produs în România de Wondertheatre și beneficiază de participarea directorului muzical al spectacolului londonez, Stuart Morley, și a antrenorului vocal Mary Hammond, care conduce catedra de musical theatre la Royal Academy of Music din Londra. Biletele costă între 80 și 299 de lei și pot fi cumpărate din rețeaua iabilet.ro.

John McLaughlin, unul dintre cei mai versatili și creativi chitariști contemporani, pionier al jazz-rockului, și grupul The 4th Dimension vor concerta la Sala Palatului din București, pe 18 aprilie, în cadrul seriei de evenimente Jazz Night Out. Biletele sunt disponibile în rețeaua iabilet.ro, la prețurile de 135, 165, 195, 255 și 350 de lei.

Muzicianul american Lenny Kravitz va concerta pe 6 mai, la Sala Polivalentă din Cluj-Napoca, eveniment ce va face parte din turneul prin care își va promova cel mai recent album lansat, al 11-lea, „Raise Vibration”. Biletele au prețuri cuprinse între 275 lei și 545 lei și pot fi cumpărate online, de pe lennykravitz.emagic.ro, eventim.ro și iabilet.ro.

În parcarea C a complexului Romexpo, va avea loc, între 21 și 23 iunie, festivalul Forever Young, la care au fost anunțați CC Catch, Ace of Base și Ice MC, între alții. Abonamentele pot fi cumpărate din rețelele iabilet.ro, eventim.ro și myticket.ro, la prețurile de 150 și 400 de lei.

Cântărețul britanic Tom Jones va cânta pe 26 iunie la Cluj-Napoca, pe BT Arena. Biletele sunt disponibile pe iabilet.ro, eventim.ro și tomjones.emagic.ro și au prețuri cuprinse între 145 și 475 de lei.

Trupa americană heavy metal Disturbed va concerta pentru prima dată la București pe 27 iunie, iar biletele pentru show-ul de la Arenele Romane au fost puse în vânzare prin iabilet.ro. În prezent, mai sunt disponibile tichete doar la categoria VIP, în valoare de 249 de lei.

Trupa britanică Whitesnake va concerta la Arenele Romane din București pe 1 iulie, în cadrul turneului mondial „Flesh & Blood”. Biletele pot fi cumpărate din rețeaua iabilet.ro, la prețuri cuprinse între 170 și 370 de lei, la care va fi adăugată o taxă de 10 lei.

Cântărețul britanic Ed Sheeran va cânta pentru prima dată în România, pe 3 iulie, pe Arena Națională. Evenimentul face parte din turneul european pe care el îl va începe în luna mai. Biletele pot fi cumpărate exclusiv de pe eventim.ro, la prețuri cuprinse între 199 și 399 de lei.

Trupa thrash metal Slayer va concerta pe 10 iulie la Arenele Romane din București în cadrul evenimentului Metalhead Meeting 2019. Evenimentul este anunțat ca fiind ultimul concert la București al grupului american. Concertul face parte din turneul de adio al trupei. Biletele pot fi cumpărate din rețeaua iabilet.ro, iar prețurile variază de la 190 la 330 de lei, la care este adăugată o taxă de 10 lei.

Grupurile Florence + The Machine, Thirty Seconds to Mars și Bring Me the Horizon vor fi capetele de afiș ale festivalului Electric Castle 2019, care va avea loc în perioada 17 - 21 iulie, pe domeniul Castelului Banffy din județul Cluj. Biletele costă 249 de lei (prima zi) și 299 de lei (celelalte patru zile), iar abonamentele, între 599 și 999 de lei.

Trupa americană Bon Jovi va concerta pe 21 iulie în Piața Constituției din București, în cadrul turneului „This House Is Not For Sale”. Biletele sunt disponibile în rețeaua Eventim și au prețuri cuprinse între 230 și 2.500 de lei. Acesta va fi al doilea concert pe care grupul rock îl va susține la București. Bon Jovi a mai cântat în Piața Constituției în luna iulie a anului 2011.

Grupurile The Cure, care sărbătorește patru decenii de activitate, și God Is An Astronaut vor concerta, pe 22 iulie, în Piața Constituției. Biletele pot fi cumpărate din rețeaua Eventim, la prețurile cuprinse între 220 și 420 de lei.

Cea de-a 14-a ediție a festivalului ARTmania va avea loc în perioada 26 - 27 iulie, în Piața Mare din Sibiu. Până în prezent, au fost anunțate, între altele, trupele Dream Theater, Opeth, Madrugada, Wardruna și Myrkur. Abonamentele costă 290 de lei și pot fi cumpărate de pe artmaniafestival.ro.

Untold, festival ajuns la a cincea ediție, va avea loc între 1 și 4 august, la Cluj-Napoca. Până să fie anunțate capetele de afiș ale festivalului au fost vândute peste 30.000 de abonamente, care au prețuri de 119 euro și 269 de euro.

Cea de-a noua ediție a festivalului Summer Well va avea loc în zilele de 10 și 11 august, pe domeniul Știrbey din Buftea. Printre primele nume anunțate se află The National, The 1975, Maribou State, Pale Waves, Black Honey și Tender. Abonamentele sunt disponibile pe summerwell.ro, la prețul de 295 de lei, căruia îi este adăugată o taxă de 6%.

Metallica va concerta pe Arena Națională din București, pe 14 august, iar show-ul - al patrulea pe care grupul îl va susține la București - face parte din turneul „Worldwired” și este sold out.

Triggerfinger și Netsky se numără între primele nume anunțate pentru lineup-ul celei de-a treia ediții a festivalului Awake, care va avea loc în perioada 15 - 18 august, pe domeniu Teleki din Gornești, Mureș. Biletele pentru Awake 2019 sunt disponibile online, pe iabilet.ro, eventim.ro și tickets.awakefestival.ro, de unde pot fi cumpărate la prețul de 169 de lei, campingul fiind inclus.

Trupa britanică Status Quo va concerta la Arenele Române din București pe 26 august. Biletele pot fi cumpărate din rețeaua iabilet.ro și au prețuri cuprinse între 119 și 300 de lei, în funcție de locul ocupat, la care va fi adăugată o taxă de 10 lei.

Cântăreața britanică crossover Sarah Brightman va concerta pe 21 octombrie, la Sala Palatului din București, evenimentul făcând parte din turneul mondial „Hymn”. Biletele costă între 150 și 750 de lei, în funcție de locul ocupat în sală și sunt disponibile la casa de bilete a Salii Palatului și online, pe vandbilete.ro, entertix.ro, iabilet.ro, eventim.ro, bilete.salapalatului.ro.